Jimmy Butler
Džimis Batleris III (angl. Jimmy Butler III, g. 1989 m. rugsėjo 14 d.) – JAV krepšininkas, žaidžiantis NBA lygoje besivaržančioje Majamio „Heat“ komandoje. Jis šešis kartus rungtyniavo NBA Visų žvaigždžių rungtynėse, keturis kartus įtrauktas į NBA simbolinę komandą, penkis kartus įtrauktas į NBA simbolinę gynybos komandą ir 2016 m. iškovojo olimpinį aukso medalį. 2011 m. NBA naujokų biržoje Batlerį 30-uoju šaukimu pasirinko Čikagos „Bulls“. 2015 m. jis pripažintas didžiausią pažangą padariusiu NBA žaidėju. Po šešių sezonų Čikagoje 2017 m. birželį buvo išmainytas į Minesotos „Timberwolves“. 2018 m. lapkritį Batleris vėl iškeistas, šį kart į Filadelfijos „76ers“. 2019 m. liepą pasirašė sutartį su „Heat“. Pirmąjį sezoną su komanda krepšininkas pasiekė NBA finalą. 2021 m. jis pirmavo lygoje pagal perimtus kamuolius.